Diari Oficial de la Generalitat Valenciana


Sumari del DOGV 3172, del 29-01-1998 (1998/268)

Informació pública de l'aprovació definitiva de l'Ordenança Municipal d'Abocaments.
-----------------------------------------------------------------------------------

### Dades del document

Número de DOGV
:   3172

Data del DOGV
:   29-01-1998

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1998/268


Organisme emissor
:   Ajuntament de Canals

Tipus de document
:   Anunci

Informació pública de l'aprovació definitiva de l'Ordenança Municipal d'Abocaments. [1998/M268]
  
Aprovada amb caràcter definitiu en sessió plenària, de data 4 de desembre de 1997, l'Ordenança Municipal d'Abocaments, que es va aprovar inicialment el 29 d'octubre de 1993, i es va publicar en el Butlletí Oficial de la Província número 305, de 24 de desembre de 1993, i resoltes les al·legacions presentades, es publica íntegrament en el Diari Oficial de la Generalitat Valenciana el dit acord d'aprovació definitiva, en compliment del que estableix l'article únic de la Llei 39/1994, de 30 de desembre, que modifica l'article 70.2) de la Llei de Bases de Règim Local.
  
La dita ordenança entrarà en vigor una vegada transcorregut el termini disposat en l'article 65.2) de la Llei 7/1985 abans esmentada. L'acord adoptat literalment diu així:
  
«8. Urbanisme. Dictamen de la Comissió Informativa Municipal d'Urbanisme, Obres i Activitats relatiu als següents assumptes:
  
8.5 Aprovació definitiva de l'Ordenança Municipal d'Abocaments.
  
Vist l'expedient instruït per l'Ajuntament de Canals, per a l'aprovació de l'Ordenança Municipal d'Abocaments.
  
Vist que el Ple de l'Ajuntament de Canals, en sessió de data 29 d'octubre de 1993, va aprovar amb caràcter inicial l'Ordenança Municipal d'Abocaments.
  
Vist que l'expressada ordenança va ser exposada al públic a efectes d'oir reclamacions mitjançant publicació en el Butlletí Oficial de la Província número 305, de data 24 de desembre de 1993, així com al tauler d'anuncis de l'Ajuntament per termini d'un mes.
  
Vist que durant el període d'exposició es formularen les al·legacions que en dictamen posterior s'especifiquen.
  
Vist que una vegada examinades les al·legacions formulades, se sol·licitaren informes dels Serveis Jurídics Municipals, de la Confederació Hidrogràfica del Xúquer i de l'Entitat Pública de Sanejament, que obren en l'expedient.
  
Vist que en la tramitació de l'expedient s'han complit tots els requisits disposats en les disposicions legals i reglamentàries.
  
Atés que la competència per a aprovar ordenances i reglaments en l'àmbit territorial del municipi correspon al Ple de l'Ajuntament, segons determina l'apartat d) de l'article 22 de la Llei de Bases de Règim Local.
  
Atés que és competència d'aquest Ajuntament el coneixement, estudi i estimació, si escau, de les al·legacions o reclamacions que en temps i forma puguen haver-se formulat.
  
Examinats els informes preceptius i el dictamen de la Comissió Informativa Municipal d'Urbanisme, Obres i Activitats, que és com segueix:
  
5.º Dictamen de la Comissió Informativa d'Urbanisme sobre l'aprovació definitiva de l'Ordenança d'Abocaments.
  
Tenint en compte que l'ordenança fiscal d'abocaments procedents de l'Estación Depuradora de les Aigües Residuals de l'Alcúdia de Crespins i Canals, va ser aprovada amb caràcter provisional pel Ple de l'Ajuntament, en sessió de 29 d'octubre de 1993 i publicada, a efectes d'informació pública, en el Butlletí Oficial de la Província número 305, de 24 de desembre de 1993.
  
Atés que durant el tràmit d'informació pública van ser presentats escrits d'al·legacions per la Confederació Hidrogràfica del Xúquer, Ajuntament de Xàtiva i industrials de la zona que aboquen els seus efluents en l'Estació Depuradora de les Aigües Residuals.
  
Atés l'informe emés pels serveis jurídics de la corporació municipal proponent la resolució de les al·legacions formulades a l'Ordenança d'Abocaments de l'Estació Depuradora de les Aigües Residuals de l'Alcúdia de Crespins i Canals, que diu literalment com segueix:
  
Informe dels serveis jurídics de la corporació municipal proponent la resolució de les al·legacions formulades a l'ordenança d'abocaments procedents de l'Estació Depuradora de les Aigües Residuals de l'Alcúdia de Crespins-Canals, aprovada amb caràcter provisional pel Ple de l'Ajuntament, en sessió de 29 d'octubre de 1993, i publicat, a efectes d'informació pública, en el Butlletí Oficial de la Província número 305, de 24 de desembre de 1993.
  
Vistos els escrits d'al·legacions presentats per la Confederació Hidrogràfica del Xúquer, Ajuntament de Xàtiva i industrials de la zona, que aboquen els seus efluents a l'Estació Depuradora de les Aigües Residuals.
  
Atés l'informe tecnicojurídic de l'ens Sanejament d'Aigües lliurat el 14 d'aquest mes i any, a sol·licitud d'aquest Ajuntament, aquests serveis jurídics emeten dictamen en els termes següents:
  
Primer
  
Estimar les al·legacions formulades per la Confederació Hidrogràfica del Xúquer en el seu escrit de 31 de gener de 1994, subscrit pel comissari d'aigües, i, en conseqüència, incorporar a l'Ordenança dŽ'Abocaments les modificacions que en un apartat separat s'expressen.
  
Segon
  
Estimar les al·legacions de l'Ajuntament de Xàtiva en els temes concurrents amb les de la Confederació Hidrogràfica del Xúquer, estimant que, d'aquesta manera, queden ateses les pretensions del dit Ajuntament relatives a la idoneïtat de l'efluent per a destinar-se al reg.
  
Tercer
  
Desestimar l'al·legació deduïda per la Comissió de Regants de les Séquies de la Vega, (Meses i Losa), així com pels industrials de la zona, Industriales Peleteras, SA, Géneros de Punto Ferrys, SA, Rodrigo Sancho, SA i Tenerías Argent, SA, datada el 15 de desembre de 1993, en els ordinals primer, sisé, seté, vuité i nové, referits a aspectes juridicoadministratius, per correspondre al desenvolupament posterior de l'ordenança per part de l'Ajuntament.
  
Quant a les objeccions formulades en els ordinals segon, tercer, quart i cinqué, reproduir els fonaments de l'escrit de l'ens Sanejament d'Aigües com a motius de desestimació, i amb aquesta finalitat es reprodueixen textualment:
  
Ordinal segon
  
És de contingut incomprensible. De conformitat amb la Llei 29/1985, de 2 d'agost, d'Aigües, la Confederació manca de competències per a aprovar en un expedient d'autorització
  
d'abocaments, una ordenança d'abocaments al clavegueram, que és competència municipal. En tot cas l'ordenança d'abocaments al clavegueram públic ha d'estar en concordança amb els límits que s'imposen a la composició de l'efluent en la corresponent autorització d'abocament.
  
D'altra banda, la constitució dels ajuntament de Canals i l'Alcúdia de Crespins en empresa d'abocaments, suposa l'aplicació de tarifes per tractar en les seues instal·lacions aigües residuals de tercers. Entenem que per aquest motiu sols seria aplicable a les aigües industrials, la qual cosa podria entrar en col·lisió amb l'apartat 3 de l'article 20 de la Llei 2/1992, de 26 de març, de la Generalitat Valenciana, que prohibeix l'exacció de taxes, preus públics o altres tributs de caràcter local aplicats al finançament efectiu de la gestió i explotació d'instal·lacions de depuració.
  
En essència, no es tractaria d'un recurs local, ja que l'aprovació de les tarifes correspon al Ministeri d'Obres Públiques, Transports i Medi Ambient (organismes de Conca), però una altra cosa és la destinació donada a aquests fons, que sí atempta l'esmentat article de la llei autonòmica.
  
Ordinal tercer
  
Resulta inacceptable. Cap norma administrativa de caràcter general pot especificar tractaments particulars com pretenen les empreses en qüestió.
  
Ordinal quart
  
El disseny de la depuració de Canals-l'Alcúdia considera l'existència d'abocaments al clavegueram de caràcter industrial, per la qual cosa disposa d'un tractament fisicoquímic que pot tractar càrregues contaminants majors que les característiques d'efluents de procedència estrictament domèstica.
  
No obstant, això no implica que la depuradora puga tractar qualsevol abocament industrial, altament contaminant i això és el que es pretén amb l'aprovació d'aquesta ordenança, imposar uns mínims exigibles per a efectuar els abocaments al clavegueram sense menyscabar per això la capacitat de tractament de la planta.
  
Ordinal cinqué
  
La dilució dels abocaments és una pràctica debutjada en l'actualitat quan l'escassesa d'aigua en algunes zones resulta apressant i la política predicada per les diferents administracions és la de l'estalvi de l'aigua.
  
La llei autonòmica de la Comunitat de Madrid, acabada de publicar, Llei 10/1993, de 26 d'octubre, sobre abocaments líquids industrials al sistema integral de sanejament, així ho entén, quan en el seu article 5 determina: ?Queda prohibida la dilució per a aconseguir nivells de concentració que possibiliten la seua evacuació al Sistema Integral de Sanejament?.
  
Igualment la comunitat de Catalunya la prohibeix en el Reglament Guia de l'Ús i Abocaments d'Aigües Residuals al clavegueram.
  
Quart
  
Consegüentment, introduir les modificacions que consten en el nou text redactat per aquests serveis jurídics, i que es refereixen als següents apartats:
  
1. Queden especificats els assumptes que haurà d'incloure l'autorització administrativa de l'abocament.
  
2. Queda a la discrecionalitat de l'Ajuntament la fixació dels terminis per a la presentació de projectes i realització d'instal·lacions de predepuració, així com els corresponents als compliments de les ordres d'execució o d'abstenció.
  
3. Inclou noves substàncies entre les prohibides o amb concentració superior a l'expressada en el quadre de característiques de l'article 11, limitant els índexs de contaminació establits originàriament per a altres, especialment pel que fa als clorurs.
  
4. Introdueix en els articles de l'ordenança l'apartat regulador de la definició i desenvolupament de les sancions, classificació i tipificació d'aquestes, quantia de les multes, procediment, prescripció i règim de recursos.
  
Informe que es lliura i s'eleva a la consideració dels òrgans competents d'aquesta corporació en orde al dictamen de les comissions informatives i aprovació de l'ordenança.
  
El senyor Colomer manifesta la seua conformitat amb l'aprovació de l'ordenança, indicant que al mateix temps hauria d'adoptar-se el compromís de sol·licitar ajuda a diferents ens a l'objecte de poder adoptar les solucions necessàries per a la reducció de l'índex de clorurs dels abocaments així com adoptar un compromís de cofinançament per part de tots els implicats per a sol·licitar l'esmentat tema, la qual cosa és ratificada pe la resta de membres de la comissió.
  
La Comissió d'Urbanisme, després de l'estudi del tema per unanimitat, acorda:
  
Primer
  
Fer seu en tot el seu contingut l'informe emés pels serveis jurídics d'aquest Ajuntament, transcrit en la part expositiva del present acord, estimant en part les al·legacions formulades per la Confederació Hidrogràfica del Xúquer i l'Ajuntament de Xàtiva, i desestimant les al·legacions deduïdes per Industriales Peleteras, SA, Géneros de Punto Ferrys, SA, Rodrigo Sancho, SA i Tenerías Argent, SA, en els termes indicats en l'informe jurídic abans esmentat.
  
Segon
  
Introduir en l'Ordenança d'Abocaments de l'Estació Depuradora de les Aigües Residuals les modificacions propostes en l'informe dels serveis jurídics de la corporació municipal transcrit en la part expositiva del present acord.
  
Tercer
  
Elevar al Ple l'Ordenança d'Abocaments de l'Estació Depuradora de les Aigües Residuals, amb les modificacions introduïdes després de l'estudi de les al·legacions efectuades durant el període d'exposició pública, per a la seua aprovació definitiva si així ho estima oportú, quedant redactada de la següent forma:
  
Ordenança d'Abocaments
  
Objecte i àmbit de l'ordenança
  
L'objecte de la present Ordenança d'Abocaments és regular els abocaments d'aigües residuals a les xarxes de clavegueram i col·lectors, fent especial referència a les limitacions a exigir en els abocaments, per tal d'evitar els efectes pertorbadors següents:
  
- Sediments i obstruccions que puguen impedir el normal funcionament de les instal·lacions.
  
- Riscos d'explosions o foc.
  
- Dificultats en les operacions de manteniment de les xarxes per generar-se condicions de toxicitat i/o perillositat per al personal encarregat d'aquestes.
  
- Inhibicions en els posteriors processos de tractament en l'estació depuradora.
  
- Possibles abocaments en el curs receptor de les aigües tractades amb concentracions superiors a les permeses.
  
- Impossibilitat de reutilització del fang tractat en l'estació depuradora amb finalitats agrícoles, (sempre que s'efectuen anàlisis i aquestes no detecten la presència d'elements contaminants, per a l'agricultura), cas en què ha d'anar a un abocador controlat.
  
- Càrregues contaminants superiors a la capacitat de tractament de l'estació depuradora.
  
L'Ordenança d'Abocaments és de compliment obligat per a tots els usuaris ja siguen públics o particulars, sempre que els abocaments es realitzen a la xarxa de sanejament i col·lectors municipals, ja siga urbà o industrial.
  
L'àmbit d'aplicació de la present ordenança comprendrà tots aquells abocaments que es puguen produir a la xarxa de sanejament i col·lectors pertanyents a aquest municipi.
  
Normes d'abocaments:
  
Article 1
  
La present ordenança té per objecte la regulació dels abocaments d'aigües urbanes o assimilables i els d'aigües industrials.
  
Aquesta ordenança s'entén sense perjudici de vigència i aplicació del que disposa el Reglament d'Activitats Molestes, Insalubres, Nocives i Perilloses de 30 de novembre de 1961, modificant per Decret 3.494/1964, de 5 de novembre, l'Ordre de 15 de març de 1963, la legislació d'aigües, la normativa general sobre abocaments a canals públics i altres disposicions vigents en la matèria.
  
Article 2
  
Tots els abocaments d'aigües residuals domèstiques hauran de posseir la corresponent llicència d'obres i permís de connexió expedit per l'Ajuntament.
  
Article 3
  
Els abocaments d'aigües residuals industrials hauran de comptar amb la corresponent llicència d'obres, llicència d'obertura i permís de connexió expedit per l'Ajuntament.
  
Article 4
  
La sol·licitud d'autorització d'abocament industrial es realitzarà segons model proposat per l'Ajuntament, i s'acompanyarà junt amb les dades d'identificació almenys el següent:
  
- Volum d'aigua que consumeix la indústria (m3/dia i m3/h.).
  
- Volum màxim i mitjà (m3/dia i m3/h) d'abocament.
  
- Jornada laboral (h/dia, dies/any).
  
- Variacions estacionals (si n'hi ha) en l'abocament.
  
- Característiques de les aigües d'abocament (a determinar per l'Ajuntament).
  
Article 5
  
Les autoritzacions o permisos d'abocament s'atorgaran amb caràcter indefinit sempre que no varien substancialment les condicions inicials d'autorització.
  
L'autorització administrativa haurà d'incloure, si escau, els següents punts:
  
a) Valors mitjans i màxims qualitatius i quantitatius de l'abocament.
  
b) Exigència o no d'instal·lacions de pretractament, inspecció, mostreig, anàlisi i capacitat, per a abocaments industrials.
  
c) Obligació de mantindre en perfectes condicions d'higiene i seguretat les instal·lacions de pretractament i capacitat.
  
d) Presentació de projectes d'execució de mesures correctores, amb indicació dels terminis per al començament i fi de les obres; es donarà coneixement de la data de posada en marxa de les instal·lacions als efectes d'inspecció i comprovació.
  
e) Obligació de vigilar constantment, mitjançant anàlisis periòdiques, els índexs de salinitat de l'abocament.
  
f) Altres condicions específiques exigibles en funció de la naturalesa de l'abocament.
  
En cas de modificacions notòries en les característiques de l'abocament, l'Ajuntament podrà cancel·lar el permís d'abocament i obligarà a la nova sol·licitud d'aquest.
  
Article 6
  
L'Ajuntament podrà exigir a l'usuari l'adopció de mesures per a garantir les qualitats d'abocament exigides. Aquestes mesures poden implicar la modificació del procés fabril o la instal·lació de pretractament d'origen.
  
Article 7
  
En aquells casos en què per part de l'Ajuntament s'exigisca la realització d'un pretractament dels abocaments en origen, el responsable de l'abocament estarà obligat a la presentació de l'oportú projecte de tractament per a la seua revisió i aprovació pels serveis tècnics municipals, dins del termini expressat en l'autorització o en el requeriment.
  
L'usuari serà el responsable de les instal·lacions que haja de realitzar per a complir les qualitats d'abocament, així com de les despeses que ocasione el manteniment i explotació d'aquestes.
  
L'Ajuntament podrà exigir la col·locació de mesuradors de qualitat d'abocament en els casos en què no existisca fiabilitat quant a les dades facilitades per l'usuari.
  
Article 8
  
Els usuaris hauran de prendre les mesures que siguen necessàries per tal d'evitar abocaments accidentals que puguen infringir la present ordenança.
  
En cas d'alguna situació d'emergència el responsable de l'abocament haurà d'avisar immediatament a l'Ajuntament per a adoptar les mesures oportunes.
  
Article 9
  
L'Ajuntament podrà exigir al responsable d'efectuar i provocar abocaments causants de desperfectes, avaries, treballs de neteja especials, etc., totes les despeses que aquests hagen ocasionat.
  
Prohibicions i limitacions dels abocaments:
  
Article 10
  
Queden prohibits tots aquells abocaments que es produïsquen directament o indirectament a la xarxa de sanejament i col·lectors que obtinguen els següents productes.
  
Mescles explosives:
  
S'entén per mescles explosives els líquids, sòlids o gasos que per raó de la seua naturalesa o per interacció amb altres substàncies puguen donar lloc a focs o explosions. Estan inclosos en aquest grup el benzé, gasolina, naftalé, fuel-oil, petroli, olis volàtils, aldehids, tolué, xilé, peròxids, clorats, perclorats, disolvents orgànics, etc.
  
Rebujos sòlids o viscosos:
  
Són aquells sòlids que poden provocar obstruccions en el flux del clavegueram o dificulten l'adequat manteniment de la xarxa i el bon funcionament de l'estació depuradora. Els materials prohibits són entre altres: greixos, budells, fem, ossos, cendres, escòries, arenes, sang, plomes, trossos de metall, vidre, draps, grans, fustes, plàstics, quitrà, olis lubricants, etc.
  
Residus corrosius:
  
Líquids, sòlids o gasos que provoquen corrosió en la xarxa de clavegueram o en l'estació de tractament.
  
Es troben en aquest grup; àcids, bor, fluorurs i clorurs concentrats, i en general, tots aquells que puguen reaccionar amb l'aigua i formar compostos corrosius.
  
Substàncies tòxiques:
  
Líquids, sòlids i gasos tòxics en quantitats superiors a les permeses pel Reglament d'Activitats Molestes, Insalubres i Perilloses.
  
Elements o compostos químics, fàrmacs o altres substàncies que no es puguen tractar en les instal·lacions existents en l'estació depuradora o que puguen inhibir el procés de tractament biològic.
  
Abocaments fora de límits:
  
Queden prohibits els abocaments que continguen concentracions superiors dels límits establits en l'apartat onze.
  
Article 11
  
Queda prohibit descarregar directament o indirectament abocaments amb concentracions superiors a les indicades a continuació:
  
Paràmetre Concentració (mg/1)
  
 C. urbanes C. industrials
  
Temperatura (ºC) 50 70
  
PH 5,9-0 9,5-9
  
S. suspesos 500 1.000
  
Dem. bioquímic d'oxigen DBO5 500 2.000
  
Dem. química d'oxigen DQO 1.000 4.000
  
Sulfurs 5 15
  
Olis i greixos 30 90
  
Crom hexavalent 0,2 4
  
Crom total 10 50
  
Arsènic 2 2
  
Plom 1 1
  
Coure 5 5
  
Zinc 5 5
  
Níquel 5 5
  
Mercuri 0,1 0,1
  
Cadmi 1 1
  
Ferro 10 50
  
Bor 4 4
  
Cianurs 5 7
  
Clorurs 400 400
  
Sulfats 200 1.000
  
Fenols totals 2 2
  
Alumini 20 20
  
Bari 20 20
  
Manganés 10 10
  
Seleni 1 1
  
Estany 5 5
  
Sulfits 2 2
  
Fluorurs 15 15
  
Aldehids 2 2
  
Pesticides 0,1 0,1
  
Nitrogen amoniacal 85 85
  
Detergents 6 6
  
Article 12
  
Les limitacions indicades en l'article 11 són compatibles amb qualsevol tipus d'acord especial que es poguera establir entre l'Ajuntament i els usuaris de la xarxa de sanejament, quan les circumstàncies que concórreguen ho aconsellen.
  
La dilució de qualsevol abocament d'aigües residuals, realitzada amb la finalitat de satisfer les limitacions de l'article 11, serà considerada com una infracció a l'ordenança.
  
Solament serà possible l'admissió d'abocaments amb concentracions superiors a les establides per la taula de l'article 11, quan es justifique degudament que aquests no poden, en cap cas, produir efectes perjudicials en els sistemes de tractament d'aigües abocades a l'Estació Depuradora de les Aigües Residuals ni comprometre la qualitat de l'efluent produït en aquesta.
  
Control d'abocaments (mostreig i anàlisi)
  
Article 13
  
Les anàlisis per a la determinació de les característiques dels abocaments, es realitzaran d'acord amb el Standar Methods For The Examination Of Water And Waste Water, publicats conjuntament per A. P. H. A., A. W. W. A., W. P. C. F.
  
Article 14
  
Les determinacions analítiques es realitzaran sobre mostres puntuals, en hores en què aquestes siguen caraterístiques de l'abocament , i sobre mostres integrades que definisquen la mesura diària.
  
Article 15
  
Les determinacions realitzades hauran de remetre's a l'Ajuntament, amb la freqüència que s'establisca en l'autorització d'abocament .
  
Article 16
  
Les instal·lacions industrials que produïsquen un abocament d'aigües residuals no domèstiques, disposaran d'una arqueta de registre de fàcil accés, condicionada per a aforar els cabdals circulants.
  
Inspecció i control
  
Article 17
  
L'Ajuntament podrà realitzar les inspeccions i controls que considere oportuns quan ho estime convenient o a petició dels usuaris.
  
Article 18
  
L'usuari facilitarà l'accés i disposarà dels mitjans d'informació necessaris per al compliment de les tasques d'inspecció i control per part del personal acreditat per l'Ajuntament.
  
Article 19
  
L'Ajuntament no tindrà l'obligació d'avisar a l'usuari amb antelació de la realització de visites d'inspecció i control.
  
Article 20
  
S'alçarà acta de la inspecció realitzada. S'invitarà a l'usuari a firmar l'acta d'inspecció, i en el supòsit que l'usuari mostre la seua disconformitat amb aquesta, podrà presentar l'oportuna reclamació.
  
Article 21
  
La inspecció i el control per part de l'Ajuntament es refereix també a les plantes de pretractament o depuració de l'usuari si n'hi ha.
  
La inspecció i el control consistirà entre altres coses en:
  
- Revisió de les instal·lacions i circuits.
  
- Control i comprovació dels equips de mesura.
  
- Presa de mostres.
  
- Determinacions in situ.
  
- Alçament de l'acta d'inspecció.
  
Resolucions, sancions i recursos
  
Article 22
  
Les resolucions que l'Ajuntament adopte prenent com a base els resultats de les inspeccions, controls i anàlisis, seran comunicades a l'interessat, amb les mesures a adoptar, si pertocaren.
  
Article 23
  
Seran objecte de sanció els abocaments a la xarxa de sanejament i col·lectors que incomplisquen els paràmetres de qualitat fixats en la present ordenança.
  
Article 24. Infraccions
  
Són infraccions les accions de realitzar abocaments a la xarxa de sanejament i col·lectors que incomplisquen els paràmetres de qualitat fixats en la present ordenança, amb independència que causen o no danys als béns del domini públic hidràulic, o als béns de l'ens gestor afectes a l'Estació Depuradora de les Aigües Residuals.
  
Les omissions que per contravenir el que estableix la present ordenança causen danys als béns de domini o ús públic hidràulic o als de l'ens gestor de l'Estació Depuradora de les Aigües Residuals seran, igualment, objecte de sanció.
  
Les infraccions seran molt greus quan, com a conseqüència d'un abocament contaminant que supere els paràmetres de qualitat fixats en la present ordenança:
  
a) Es produïsca un dany per al domini públic hidràulic o als béns de l'ens gestor afectes a l'Estació Depuradora de les Aigües Residuals, la valoració del qual supere els cinc milions de pessetes (5.000.000 PTA).
  
b) Es derive l'existència d'un risc molt greu per a les persones, els recursos naturals o el medi ambient.
  
c) L'incompliment de les ordres de suspensió d'abocaments.
  
d) L'evacuació d'abocaments prohibits.
  
e) La reincidència en dues faltes greus en el termini de tres anys.
  
Les infraccions seran greus quan el dany estiga comprés entre 500.001 i 5.000.000 pessetes.
  
Les infraccions seran menys greus quan els abocaments que puguen deteriorar la qualitat de les aigües, efectuats sense comptar amb l'autorització corresponent, causen dany al domini públic hidràulic o als béns de l'ens gestor afectats a l'Estació Depuradora de les Aigües Residuals, sempre que la seua valoració es trobe compresa entre 50.000 pessetes i 500.000 pessetes.
  
Les infraccions seran lleus:
  
a) Quan de la comissió d'aquestes no es deriven danys al domini públic hidràulic o als béns de l'ens gestor afectats a l'Estació Depuradora de les Aigües Residuals, o de produir-se aquest no superara les 50.000 pessetes.
  
b) La no-aportació de la informació periòdica que haja de lliurar-se a l'Ajuntament sobre les característiques de l'abocament o canvis introduïts en el procés que puguen afectar a aquest.
  
c) L'incompliment de qualsevol prohibició establida en la present ordenança o l'omissió dels actes a què aquesta obliga, sempre que no estiguen considerades com a infraccions menys greus o molt greus.
  
Article 25
  
El règim d'autoria, complicitat i encobriment tindrà el tractament establit en el Codi Penal vigent.
  
Els còmplices i encobridors podran ser sancionats amb multes que oscil·laran entre el terç i els dos terços que corresponguen als autors de la infracció.
  
El titular de l'autorització serà responsable de les infraccions que es cometen en l'immoble o establiment on es produïsca l'abocament contaminant.
  
Article 26
  
Les conductes tipificades com a infraccions seran sancionades amb multes.
  
Les infraccions molt greus seran sancionades amb multes de fins a cinc milions de pessetes (5.000.000 PTA). Com a accessòries podran dur emparellades la caducitat de l'autorització d'abocament a la xarxa de clavegueram i la clausura de la connexió.
  
Les infraccions greus podran ser sancionades amb multes de fins a un milió de pessetes (1.000.000 PTA).
  
A les infraccions menys greus podran correspondre multes de fins a 50.000 pessetes quan els danys no sobrepassen les 50.000 pessetes.
  
Les infraccions lleus podran sancionar-se amb multes de fins a 25.000 pessetes sempre que no es derivaren d'aquestes danys per als béns del domini públic hidràulic.
  
Article 27
  
Amb caràcter general, es consideraran les circumstàncies concurrents en la persona del responsable, el seu grau de malícia, participació i benefici obtingut, així com el deterioració produïda en la qualitat de l'efluent, tant per a qualificar les infraccions com per a fixar l'import de les sancions que disposen els articles anteriors.
  
Article 28
  
Amb independència de les sancions a imposar, els infractors podran ser obligats a reparar els danys i perjudicis ocasionats al domini públic hidràulic. L'òrgan sancionador fixarà executòriament les indemnitzacions que escaiguen mitjançant la ponderació del menyscapte dels béns afectats per la infracció.
  
Si el dany es produïra a la qualitat de l'efluent, la seua valoració es determinarà pel cost del tractament de l'abocament que haguera sigut imposat, si escau, per a atorgar l'autorització.
  
Article 29
  
En virtut de l'atorgament de l'autorització dels abocaments industrials que evacuen a la xarxa municipal de sanejament, l'Ajuntament es fa responsable de les conseqüències dels dits abocaments sense perjudici d'aplicar les sancions i exigir l'import total dels danys ocasionats al domini públic i a tercers, per causa d'un abocament amb concentració contaminant no autoritzada.
  
Igualment, i abans de decretar la caducitat de l'autorització d'abocament a la xarxa de clavegueram i clausura de la connexió, es reserva la facultat d'exigir que la autorització de l'abocament a la xarxa municipal s'atorgue directament per la Confederació Hidrogràfica del Xúquer en els casos de reiteració d'infraccions, o bé quan l'abocament industrial, per la seua composició o volum, fóra desproporcionat enfront de l'abocament urbà.
  
Article 30
  
Els òrgans sancionadors podran imposar multes coercitives l'import de les quals no superarà, en cap cas, el 10% de la quantia de la sanció màxima fixada per a la infracció comesa, quan s'incomplisquen ordres d'execució per a les quals s'haja fixat un termini per a la realització voluntària del que s'ha ordenat.
  
Tant l'import de les sancions com el de les responsabilitats per danys que pertocaren podran ser exigides per la via administrativa de constrenyiment.
  
Article 31
  
L'acció per a sancionar les infraccions que estableix la present ordenança prescriurà als dos mesos.
  
El termini de prescripció començarà a comptar-se des del dia en què la infracció es va cometre, o des del dia de finalització de la seua comissió quan aquella s'haguera produït de forma continuada.
  
El termini de prescripció s'interromp en el moment en què s'inicia el procediment sancionador.
  
Article 32
  
La sanció de les infraccions lleus i menys greus correspondrà a l'alcalde president de la corporació municipal.
  
Serà competència del Ple de la corporació, la sanció de les infraccions greus, corresponent al Ple de la corporació la imposició de multes per infraccions molt greus.
  
Article 33
  
El procediment sancionador s'incoarà per l'Alcaldia Presidència d'ofici, o com a conseqüència de requeriment de les autoritats depenents de l'estat o la comunitat autònoma, o mitjançant denúncia.
  
Les denúncies se formularan voluntàriament per qualsevol persona o entitat i, obligatòriament pels funcionaris municipals que s'encarreguen de la inspecció i vigilància de les funcions pròpies del sanejament de les aigües residuals.
  
Els particulars podran formular les denúncies, verbalment o per escrit, davant de qualsevol dels funcionaris que tinguen assignades les missions d'inspecció i vigilància abans dites, i bastarà amb el corresponent comunicat a l'Alcaldia Presidència formulat pels funcionaris.
  
Article 34
  
Acordada, si escau, la incoació de l'expedient, es formularà un plec de càrrecs que es notificarà a l'interessat perquè en el termini de 10 dies formule al·legacions i propose les proves pertinents.
  
En la notificació es faran constar els preceptes infringits, els danys causats i les sancions que escaiguen.
  
Contestat el plec de càrrecs o transcorregut el termini per a fer-ho, i practicades, si escau, les proves pertinents, l'Alcaldia Presidència formularà proposta de resolució, que es notificarà a l'interessat perquè en el termini de 10 dies puga al·legar el que estime convenient en defensa del seu dret. Una vegada fetes aquestes al·legacions o transcorregut el termini, l'Alcaldia Presidència, resoldrà el que escaiga o elevarà l'expedient a l'òrgan de la corporació municipal competent per a dictar la resolució escaient.
  
La resolució fixarà, si escau, els terminis per a fer efectives les sancions que s'imposen i les obligacions derivades de la infracció.
  
Article 35
  
Correspon a la Jurisdicció Contenciosa Administrativa el coneixement de les pretensions que es deduïsquen en relació amb els actes de la corporació municipal en matèria d'abocaments. El règim de recursos es regirà per les disposicions de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En els supòsits que les infraccions pogueren ser constitutives de delicte o falta, l'administració municipal passarà el tant de culpa a la jurisdicció competent i s'abstindrà de prosseguir el procediment sancionador mentre l'autoritat judicial no s'haja pronunciat. La sanció de l'autoritat judicial exclourà la imposició de multa administrativa. Si no s'ha estimat l'existència de delicte o falta, l'administració podrà continuar l'expedient sancionador prenent com a base els fets que els tribunals hagen considerat provats.
  
Obert el torn d'intervenció es produeixen les que a continuació s'indiquen ...
  
Acabat el debat, la corporació municipal, per unanimitat acorda:
  
Primer
  
Desestimar les al·legacions formulades en els termes continguts en el dictamen precedent.
  
Segon
  
Estimar les al·legacions formulades en els termes continguts en el dictamen precedent.
  
Tercer
  
Aprovar amb caràcter definitiu l'Ordenança Municipal d'Abocaments, una vegada incorporades les al·legacions estimades i les propostes derivades dels informes evacuats, la qual s'ha transcrit íntegrament al final de dictamen de referència.
  
Quart
  
Traslladar el precedent acord a l'entitat pública de sanejament, per al seu coneixement i altres efectes, sol·licitant formalment de la dita entitat l'examen, control i vigilància del contingut qualitatiu dels abocaments que es produïsquen, per al compliment de les normes derivades de l'aplicació de l'expressada Ordenança Municipal d'Abocaments a partir de la seua entrada en vigor.
  
Cinqué
  
Publicar el text íntegre d'aquesta aprovació definitiva en el Butlletí Oficial de la Província i al tauler d'anuncis per a la seua vigència i impugnació jurisdiccional.
  
Sisé
  
L'Ordenança Municipal d'Abocaments entrarà en vigor una vegada transcorregut el termini indicat en l'article 65.2 de la Llei 7/1985, de 2 d'abril, de Bases de Règim Local.
  
Seté
  
Remetre una còpia certificada del precedent acord a la delegació de govern i òrgan competent de la Comunitat Autònoma Valenciana, als efectes que disposa el punt anterior.
  
Vuité
  
Prosseguir els tràmits procedimentals necessaris per a l'executivitat del present acord, notificant-lo, en la forma que disposa la llei, a tots els interessats en l'expedient amb expressió dels recursos escaients.»
  
Contra el present acord, que posa fi a la via administrativa, es podrà interposar davant la Sala Contenciosa Administrativa del Tribunal Superior de Justícia de la Comunitat Valenciana, recurs contenciós administratiu en el termini de dos mesos, comptats des del dia següent a la seua publicació en el Butlletí Oficial de la Província de València, o qualsevol altre recurs que estime escaient.